Lukaku kopierte Maradona – sendte Belgia videre
Tre minutter på overtid av første omgang chippet Manchester United-spissen ballen over Farouk Ben Mustapha og økte Belgia-ledelsen til 3 – 1, og samtidig klatret han opp til Cristiano Ronaldo på toppscorerlisten så langt i VM. For å si det med Hazards ord til BBC etter kamper: – Det er enkelt å spille med Lukaku. Gi ham ballen, så scorer han hver gang. Få med alt fra mesterskapet i vårt VM-studio ! Fire mål på to kamper, to mot Panama og så to mot Tunisia, har gjort 25-åringen til en av de heteste spillerne i VM til nå – og en av de heteste spissene noensinne på det belgiske landslaget. Og for å gjøre det enda litt hetere: Lukaku er den første spilleren som scorer to eller flere mål i to VM-kamper på rad siden Diego Maradona gjorde det mot England og nettopp Belgia i 1986, ifølge statistikktjenesten Opta.Det tok Belgia kun fem minutter å knuse Tunisias VM-håp, godt hjulpet av tunisierne selv. Syam Ben Youssef satte inn en hodeløs takling på Eden Hazard på kanten av egen 16-meter, og den belgiske kapteinen satte selv straffen. Ti minutter senere doblet Lukaku ledelsen med en rolig og kontrollert avslutning etter å ha blitt spilt gjennom av Hazard. Selv om Dylan Bronn nesten umiddelbart, 109 spillesekunder senere, svarte med å stange inn reduseringen og tunisierne yppet seg litt etterpå, var det egentlig ingen tvil om at Belgia kom til å ta sin andre VM-seier. Og på overtid av første omgang chippet altså Lukaku inn 3 – 1.Den belgiske festen fortsatte fem minutter ut i andre omgang da Hazard stakk i bakrom, dro seg forbi Tunisias keeper og enkelt satte ballen i åpent mål. Belgia-sjef Roberto Martínez tok ingen sjanser med sine to største stjerner. Lukaku gikk ut etter 58 minutter, mens Hazard takket for seg i det 68. minutt. Innbytter Michy Batshuayi ville også være med på festen, og etter å ha brent fire store sjanser skled han inn 5 – 1 ett minutt før full tid. Wahbi Khazris overtidsscoring ga tunisierne en liten trøst på tampen, men det hjelper dem ikke videre i VM. Belgia står nå med seks poeng, leder gruppe G og er sikret avansement før England søndag møter Panama. Belgia og England møtes i deres siste kamp i gruppespillet. Tunisia er definitivt ute av kampen om avansement etter to strake tap. PS: Belgia har nå 21 strake kamper uten tap. Ingen har slått belgierne siden Spania vant 2 – 0 i Roberto Martínez’ første kamp som landslagssjef, 1. september 2016.
(Belgia – Tunisia 5 – 2) Romelu Lukaku (25) meldte seg for alvor på i kampen om å bli VMs toppscorer da han og Eden Hazard (27) lekte seg med Tunisia.